**MINISTARSTVO RUDARSTVA I ENERGETIKE**

**PITANJA PRODUKCIJE INSAJDER**

Novinari sajta Insajder danas se u okviru rubrike pitanje dana bave rudnom rentom koju Naftna industrija Srbije plaća po povlašćenim uslovima od kada je 51 odsto NIS-a država prodala GaspromNjeftu a u skladu sa Naftno- gasnim sporazumom.

Ovaj Sporazum potpisan je 2008. Godine i u njemu se u vezi sa ovim pitanjem navodi sledeće:

“U slučaju unošenja u zakonodavstvo Republike Srbije izmena koje dovode do pogoršanja uslova oporezivanja Kompanija, Akcionarskog društva "Naftna industrija Srbije", učesnika i izvođača koji učestvuju u navedenim projektima, oporezivanje Kompanija, Akcionarskog društva "Naftna industrija Srbije", učesnika i izvođača u periodu učešća u projektovanju, izgradnji i korišćenju gasovoda i podzemnog skladišta gasa, kao i u rekonstrukciji i modernizaciji tehnološkog kompleksa Akcionarskog društva "Naftna industrija Srbije" do dostizanja isplativosti datih projekata vršiće se u skladu sa zakonodavstvom Republike Srbije, koje je bilo na snazi na dan potpisivanja ovog sporazuma”.

Imajući u vidu rezultate poslovanja Naftne industrije Srbije, odnosno činjenicu da godinama ostvaruju stabilan profit, kao i da je cela investicija Gasproma, prema istraživanju Insajdera, isplaćena samo iz eksploatacije domaćih rezervi nafte i gasa, molimo Vas da nam do kraja radnog dana dostavite odgovore na sledeća pitanja:

* Da li je Ministarstvo rudarstva i energetike pokrenulo pitanje povećanja rudne rente za eksploataciju nafte i gasa na teritoriji Srbije?
* Ako nije, zašto nije pokrenuto ovo pitanje, a imajući u vidu gore navedeni član Naftno-gasnog sporazuma?
* Šta tačno znači fraza iz gore navedenog člana Sporazuma “dostizanje isplativosti”, odnosno koji su uslovi da se kontatuje da su projekti dostigli isplativost?

Takođe vas molimo da nam odgovorite na pitanja koja smo uputili još 05. Maja 2017. Godine:

* Koliko je u periodu od 2012. do 2016. godine kompanija NIS uplatila na ime rudne rente u budžet Republike Srbije i lokalnih samouprava? ( Molimo vas da nam podatke dostavite za svaku godinu posebno, kao i da obuhvatite i podatke za 2017. godinu)
* Da li je Ministarstvo vršilo terensku ili bilo kakvu drugu proveru izveštaja o količini eksploatisane nafte i gasa?
* Da li je Ministarstvo razmotrilo posledice ubrzane eksploatacije nafte i gasa i kakve su moguće posledice?
* Da li Ministarstvo na bilo koji način radi na tome da se ograniči dinamika eksplatacije nafte i gasa kao prirodnih resursa?

Imajući u vidu ranije upućen zahtev, činjenicu da smo ranije uputili i molbu za intervju sa ministrom Aleksandrom Antićem na ovu temu, a pre svega imajući u vidu važnost teme za građane, molimo Vas da nam odgovore na ova pitanja dostavite do kraja radnog dana.

Ukoliko niste u mogućnosti da nam dostavite tražene odgovore, molimo Vas da nam obrazložite razloge pisanim putem.

Unapred hvala,

Irena Stević,novinar

Produkcija Insajder